Smernica Komisie 2003/82/ES
z 11. septembra 2003,
ktorou sa mení a dopĺňa smernica Rady 91/414/EHS o všeobecných pokynoch pri zvláštnych rizikách a bezpečnostných opatreniach pre prípravky na ochranu rastlín
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh [1], naposledy zmenenú a doplnenú smernicou Komisie 2003/81/ES [2], najmä na jej článok 16 a článok 18 ods. 2,
keďže:
(1) smernica Rady 67/548/EHS z 27. júna 1967 o aproximácii zákonov, iných právnych predpisov a správnych opatrení týkajúcich sa klasifikácie, balenia a označovania nebezpečných látok [3], naposledy zmenená a doplnená smernicou Komisie 2001/59/ES [4], vyžaduje, aby sa nebezpečné látky neuvádzali na trh bez označenia všeobecných pokynov pre zvláštne riziká (R pokyny) a všeobecných pokynov týkajúcich sa bezpečného použitia látky (S pokyny);
(2) smernica 91/414/EHS ustanovuje schválenie pre každý prípravok na ochranu rastlín na základe systému hodnotenia používaného v každom členskom štáte. Táto smernica taktiež ustanovuje, aby členské štáty neuvádzali na trh prípravky na ochranu rastlín, pokiaľ nie sú klasifikované, zabalené a označené v súlade so smernicou 67/548/EHS;
(3) smernica 1999/45/ES Európskeho parlamentu a Rady z 31. mája 1999 o aproximácii zákonov, iných predpisov a správnych opatrení členských štátov týkajúcich sa klasifikácie, balenia a označovania nebezpečných prípravkov [5], naposledy zmenenej a doplnenej smernicou Komisie 2001/60/ES [6], sa uplatňuje na prípravky na ochranu rastlín. Smernica 1999/45/ES poskytuje ustanoveniam tejto smernice uplatňovanie na prípravky spadajúce pod rozsah smernice 91/414/ES z 30. júla 2004;
(4) smernica 91/414/EHS ustanovuje, aby všetky balenia prípravkov na ochranu rastlín vyhovovali určitým požiadavkám týkajúcim sa označovania, inter alia, balenia s viditeľnými vlastnosťami zvláštnych rizík pre človeka, zvieratá alebo prostredie prostredníctvom všeobecných pokynov, ktoré sú vhodné podľa tých, ktoré sú stanovené v prílohe IV smernice. Pretože však táto príloha ešte nebola zavedená, je potrebné priložiť zoznam týchto všeobecných pokynov v prílohe IV smernice;
(5) smernica 91/414/EHS ustanovuje, aby všetky balenia prípravkov na ochranu rastlín mali viditeľné bezpečnostné opatrenia na ochranu človeka, zvierat alebo prostredia vo forme vhodných všeobecných pokynov podľa prílohy V smernice. Pretože však táto príloha ešte nebola zavedená, je potrebné priložiť zoznam týchto všeobecných pokynov v prílohe V smernice;
(6) smernica 1999/45/EHS ustanovuje všeobecné princípy klasifikácie, balenia a označovania prípravkov uvedených v tejto smernici, uplatňovaných v súlade s kritériami ustanovenými v prílohe VI smenrice 67/548/EHS. Kritériá v prílohe VI smernice 67/548/EHS, ktoré sú založené na skutočných vlastnostiach látky, nemusia poskytovať dostatočný opis zvláštnych rizík, ktoré sa môžu objaviť počas používania prípravkov na ochranu rastlín v praxi. Preto treba stanoviť štandardné pokyny pre zvláštne riziká a bezpečnostné opatrenia v prílohe IV a V smernice 91/414/EHS, ktoré poskytnú dostatočný opis zvláštnych rizík, ktoré sa môžu vyskytnúť počas používania prípravkov na ochranu rastlín a bezpečnostné opatrenia, ktoré je potrebné dodržať;
(7) štandardné pokyny pre zvláštne riziká a bezpečnostné opatrenia stanovené v prílohách IV a V smernice 91/414/EHS sa na základe posudkov členských štátov priraďuje(ú) látkay) tých prípravkov, ktoré sú v súlade so smernicou. Je vhodné, aby členské štáty po zahrnutí jednotlivej účinnej látky do prílohy I smernice 91/414/EHS poskytli dostatočné časové obdobie na posúdenie existujúcich schválení a zavádzanie ustanovení príloh IV a V smernice, ktorou sa udelilo schválenie;
(8) zosúladené pokyny v prílohe IV a prílohe V stanovujú základ pre doplnkové a určité návody použitia podľa článku 16 ods. 1 písm. k), l), m) a n);
(9) zosúladený systém by mal tiež stanovovať klasifikáciu, balenie a označovanie prípravkov na ochranu rastlín, ktoré obsahujú účinné mikrobiálne látky;
(10) opatrenia ustanovené v tejto smernici sú v súlade so stanoviskom Stáleho výboru pre potravinový reťazec a zdravie zvierat,
PRIJALA TÚTO SMERNICU:
Článok 1
Prílohy IV a V smernice 91/414/EHS sa vkladajú, ako je stanovené v prílohách I a II tejto smernice.
Článok 2
Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s článkom 1 tejto smernice najneskôr do 30. júla 2004. Bezodkladne o tom informujú Komisiu.
Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
Článok 3
Členské štáty posúdia schválenie každého prípravku na ochranu rastlín, ktorý obsahuje výlučne účinné látky uvedené v zozname prílohy III tejto smernice.
Členské štáty zavedú ustanovenia príloh IV a V smernice 91/414/EHS pre každú účinnú látku uvedenú v zozname prílohy III tejto smernice v primeranom časovom období na uskutočnenie v prílohe stanoveného časového plánu.
Keď budú prípravky na ochranu rastlín obsahovať viacero účinných látok s rozdielnym časovým obdobím stanoveným na zavedenie do platnosti, použije sa posledne stanovený termín.
Článok 4
Táto smernica je adresovaná členským štátom.
V Bruseli 11. septembra 2003.